  Туспуктэм: Удмуртиысь тазалыкез утёнъя министерстволэн пресс-службаез Майя Бывальцева Секыт тыазон (пневмония) сэрен тыосты шокатӥсь аппарат улын 37 нунал ӵоже кыллем висисез утизы Удмуртиысь Нырысетӥ элькун эмъяськонниысь эмчиос. 43 аресъем пиосмурт эмъяськонниын оглом кык толэзь кыллиз. Со сярысь улосвылысь тазалыкез утёнъя министерстволэн пресс-службаез ивортӥз. Куарусёнэ воргоронлэн ёзвиосыз лябӟизы, температураез кӧня ке ӝутскиз, кус котыраз вӧсь луыны кутскиз. Кӧня ке нунал ортчыса, лулыз шуг луиз но сюлмыз ӝог жугиськыны кутскиз. Кык нунал улыса, ас кожаз шокамез ӧз ни луы. Эмчиос тыосты шокатӥсь аппаратэн герӟаны пумкылъян кутӥзы. Со нуналэ ик висисез вертолётэн элькун эмъяськонни вуттӥзы. Пиосмуртлэн ялан кыстӥськись висёнъёсыз но вылэм. Эмчиос висись понна кык толэзь нюръяськизы. Нырысетӥ элькун эмъяськонниысь реаниматологъёслы, пульмонологъёслы, шоръёзо но покчи эм ужасьёслы луыса 7-тӥ шуркынмонэ воргорон ачиз шоканы кутскиз, нош 7-тӥ толсуре сое дораз лэзизы. « Та учырез чудо шуыны луэ, но отын туж бадӟым уж, эм ужасьёслэн быгатонлыксы но тыршемзы, аслаз висисьлэн лул кужымез. Бен, эмъян капчи ӧй вал, висись ог 30 килограммлы восьмиз, но али семьяеныз, эшъёсыныз вераське, улонлы шумпотэ. Стационарысь потэмез бере солы тупатскыны дыр кулэ луоз на » Оксана Стародубцева, Нырысетӥ элькун эмъяськонниысь пульмонологи ёзэтлэн кивалтӥсез Солэн кылъёсызъя, куддыр секыт висён гинэ тазалыклэсь дунлыксэ валаны юрттэ. Сое утён понна диспансеризациез дыраз ортчылоно, ас коже эмъяськоно ӧвӧл, ялан кыстӥськись висёнъёсты аналтоно ӧвӧл. Тодэ вайытом, 2023-тӥ арын 11 толэзь ӵоже Удмуртиын 364 сюрслэсь трос адями диспансеризациез но эм эскеронъёсты ортчиз. Тегъёс: Тазалык висён Удмуртия эмчиос  